24.08.2021. Nr. 2.2/693/2021/NOS

**Vides aizsardzības un**

**reģionālās attīstības ministrijai**

*Paziņošanai eAdresē*

Informācijai:

**Satiksmes ministrijai**

*Paziņošanai eAdresē*

*Par Ministru kabineta*

*protokollēmuma izpildi*

Ministru kabineta 2021.gada 9.marta sēdē (prot.Nr.24 6.§), izskatot Informatīvo ziņojumu “Par epidemioloģiskās drošības prasībām sabiedriskajā transportā, to ievērošanu un kontroli”, tika pieņemts lēmums – Satiksmes ministrijai (Valsts sabiedrībai ar ierobežotu atbildību ”Autotransporta direkcija” (turpmāk tekstā – Autotransporta direkcija)) apkopot datus par republikas pilsētu pašvaldību (turpmāk tekstā – valstspilsētu pašvaldības) izdevumiem, kas ar 2021. gada 9.martu radušies saistībā ar piesardzības pasākumu ieviešanu sabiedriskajā transportā, un iesniegt apkopoto informāciju Vides aizsardzības un reģionālās attīstības ministrijai (turpmāk – VARAM) tālāko priekšlikumu virzīšanai minēto izdevumu segšanai no līdzekļiem neparedzētiem gadījumiem un iedzīvotāju ieņēmuma nodokļa pārpildes attiecīgās pašvaldības budžetā.

Informējam, ka Autotransporta direkcija visām valstspilsētu pašvaldībām pēc vienota parauga nosūtīja pieprasāmo informāciju par izdevumiem, kas ar 2021. gada 9.martu radušies saistībā ar piesardzības pasākumu ieviešanu sabiedriskajā transportā. Informāciju ir iesniegušas 8 valstspilsētu pašvaldības, izņemot Jūrmalas pilsētas domi, kas 2021.gada 7.jūnijā informēja, ka pārvadātājam, kas sniedz sabiedriskā transporta pakalpojumus Jūrmalas pilsētā, papildu izdevumi saistībā ar noteiktajiem ierobežojumiem nav radušies.

Autotransporta direkcija ir apkopojusi valstspilsētu pašvaldību iesniegto informāciju par sabiedriskā transporta pakalpojumos radītajiem izdevumiem un zaudējumiem sakarā ar noteiktajiem ierobežojumiem un sniedz sekojošu skaidrojumu saistībā ar pandēmijas ietekmi uz sabiedriskā transporta pakalpojumiem valstspilsētu pašvaldībās.

Informācijas 1.sadaļā tika aprēķināti faktiskie izdevumi, kas radušies saistībā ar atcelto reisu vai/un papildu reisu nodrošināšanu sakarā ar pakalpojuma apjoma ierobežošanu un 50% pasažieru piepildījuma transportā noteikšanu. Lai arī ar noteiktiem pasākumiem pandēmijas ierobežošanai tika paredzēts palielināt izpildāmo reisu skaitu pilsētas pārvadājumos, lai nodrošinātu distancēšanos un nepārsniegtu pasažieru piepildījuma ierobežojumu atkarībā no 14 dienu kumulatīvā Covid-19 gadījumu skaita uz 100 000 iedzīvotājiem, tomēr no sniegtās informācijas tika secināts, ka daļa reisu tika īslaicīgi atcelti zemā pieprasījuma dēļ. Līdz ar to apkopojot informāciju par 1.sadaļu, Autotransporta direkcija secina, ka izdevumi valstspilsētu pašvaldībām saistībā ar pakalpojuma apjoma ierobežošanu nav palielinājušies, bet ir samazinājušies.

Informācijas 2.sadaļā valstspilsētas pašvaldībām tika pieprasīta informācija par izdevumiem (pakalpojumiem, pasākumiem un materiāliem) saistībā ar Covid-19 infekcijas ierobežošanas pasākumiem, kas tika noteikti atbilstoši Ministru kabineta 2020.gada 9.jūnija noteikumiem Nr.360 “Epidemioloģiskās drošības pasākumi Covid-19 infekcijas izplatības ierobežošanai” un Ministru kabineta 2020.gada 6.novembra rīkojumam Nr.655 “Par ārkārtējās situācijas izsludināšanu”. Kopējā izdevumu summa valstspilsētu pašvaldībām Covid-19 infekcijas ierobežošanas pasākumiem periodā no 2021.gada 9.marta līdz 2021.gada 30.jūnijam veido **59 797,63 EUR.**

Informācijas 3.sadaļā tika noteikta kopējā ietekme uz ieņēmumu apgrozījumu, ko radījusi Covid-19 infekcijas apkarošanā radītā iedzīvotāju mobilitātes ierobežošana, pakalpojuma apjoma ierobežošana, kā arī citi ārkārtējās situācijas laikā un pēc tās noteiktie ierobežojumi atsevišķām nozarēm. Ņemot vērā pandēmijas apkarošanai noteiktos ierobežojumus, sabiedriskajā transportā tika noteikts pasažieru piepildījuma ierobežojums atkarībā no 14 dienu kumulatīvā Covid-19 gadījumu skaita uz 100 000 iedzīvotājiem. Vienlaikus samazinājās iedzīvotāju mobilitāte saistībā ar attālinātā darba noteikšanu strādājošajiem un attālināto mācību noteikšanu skolniekiem un studentiem. Līdz ar to valstspilsētu pašvaldībām samazinājās ieņēmumu apjoms, kas kompensētu kopējos ar sabiedriskā transporta pakalpojumu saistīto izdevumu segšanai. Apkopojot valstspilsētu iesniegto informāciju, kopējā ietekme uz ieņēmumu apgrozījumu valstspilsētām laika periodā no 2021.gada 9.marta līdz 2021.gada 30.jūnijam veido **5 396 516,88 EUR.**

Informējam, ka valstspilsētu pašvaldību iesniegtie dati tika salīdzināti ar Autotransporta direkcijas rīcībā esošo informāciju un būtiskas novirzes no regulāri saņemtās informācijas netika konstatētas.

Pielikumā nosūtām valstspilsētu pašvaldību iesniegto pārskatu apkopojumu par sabiedriskā transporta pakalpojumos radītajiem izdevumiem un zaudējumiem sakarā ar noteiktajiem ierobežojumiem. Detalizētu informāciju par katru pašvaldību esam sagatavojuši Ms Excel tabulu formā un nosūtam to uz elektroniskā pasta adresēm: solvita.vaivode@varam.gov.lv un dace.ziedina@varam.gov.lv.

Pielikumā: Valstspilsētu pašvaldību apkopojums par sabiedriskā transporta pakalpojumos radītajiem izdevumiem un zaudējumiem sakarā ar noteiktajiem ierobežojumiem uz 1 lp.

Valdes loceklis M.Jaunups

K.Grīviņa 67356130

*kristine.grivina@atd.lv*

I.Pence, 67686464

*ilze.pence@atd.lv*

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU